Casa Batlló

Algne ehitis

Maja ehitati aastal 1877 Lluís Sala Sáncheze jaoks. Maja oli tavalise klassikalise väljanägemisega. Majal oli kelder, viis korrust ja aed.

Batlló pere

Josep Batlló ostis selle maja 1900. aastal. Maja ei olnud ostuhuviliste seas populaarne, aga Josep tahtis seda maja selle asukoha, mitte välimuse pärast. Maja asub Passeig de Gracias, mis oli sellel ajal populaarne koht. 
Tänu panusele tekstiilitööstuses oli Batllóde pere Barcelonas väga hästi tuntud. Josepile kuulus mitu tekstiilitehast. Ta oli abielus Amalia Godo Belaunzaraniga, kelle perele kuulus ajakiri La Vanguardia. Nad mõlemad tahtsid maja, mis oleks teistest väga erinev, seega nad otsustasid lasta selle disainida Antonio Gaudíl.

Renoveerimine (1904–1906)

Algne plaan oli maja maha lammutada, aga Gaudí otsustas, et seda ei ole vaja teha. Renoveerimist alustati samal aastal ja maja sai valmis kahe aastaga. Kui maja valmis, sai see valitud linnavolikogu poolt aasta parima maja auhinna kandidaadiks. 
Muud renoveerimised (1934-1995)
Kui Josep Batlló suri aastal 1934, läks maja tema naisele. Kahjuks suri naine 6 aastat hiljem. Pärast seda kuulus maja nende lastele kuni 1954. aastani, kui kindlustusfirma omandas selle maja ja sellest majast sai kindlustusfirma Seguros Iberia kontor. Esimene renoveerimine toimus aastal 1970, kui tehti ümber mõned toad. Aastal 1983 värviti rõdud originaalset värvi. 1993 aastal sai maja uued omanikud, kelle käes on maja kuni tänapäevani. Maja renoveeriti ja kaks aastat hiljem hakati seda ürituste korraldamiseks välja rentima. Tänu selle heale asukohale ja huvitavale väljanägemisele on see maja väga populaarne.

Pööning

Pööningut peetakse selle maja kõige ebatavalisemaks ruumiks. Varem oli pööning üürnike teeninduspiirkond, kus olid pesupesemise võimalused ja ladustamiskohad. See on tuntud oma kujundite lihtsuse ja vahemereliku mõju tõttu valgete seinte kasutamisega. See majaosa koosneb kuuekümnest kaarest, mis loovad ruumi, mis kujutab looma roideid.

Peakorter

See korrus on 700 m². Passeig de Gracia poolel on hr. Batlló kontor, söögituba ja eraldatud ala paaridele, mis on kaunistatud seenekujulise kaminaga. Täiuslik loomamotiividega sisekujundus on tervel korrusel. Aastal 2002 avati maja uksed avalikkusele ja inimesed lubati tulla peakorterisse. Hoone avati avalikkusele Gaudí rahvusvahelise aasta tähistamise puhul. Casa Batlló avamine läks ootamatult edukalt. Kaks aastat hiljem, kui sai täis sada aastat ajast millal Gaudi hakkas kujundama seda maja, taastati viies korrus. Samuti avati maja terrass ja ka pööning.

Fassaad

Alumine korrus, peamine põrand ja kahe esimese korruse galerii on Montjuïci liivakivist. Maja keskmine ja ülemine osa on mitmevärviline ja väljaulatuvate rõdudega. Hoone ülemine osa on kroon, mis on katusega samal tasemel ja aitab varjata ruumi, kus varem olid veepaagid. See tuba on tänapäeval tühi.

Katus

Katuse rõdu on üks populaarsemaid alasid terves majas. Tänu keraamilistele plaatidele sümboliseerib see ala majas looma selgroogu. Seal on ka väikesed kolmnurksed aknad, mis kujutavad silma. Räägitakse, et sellest aknast oli näha Sagrada Familiat, mille ehitus juba käis. Tänapäevaks on see vaade blokeeritud ja läbi nende akende ei ole näha seda kirikut. Katuseplaatidel määriti metalliline läige, et kujutada koletise soomust. Katusel leiab mitmeid värve: rohelist, tume sinist, violetset, punast ja roosat.

Torn

Fassaadi üks parimaid osasid on torn. Selle torni tipus on rist, millel on oma tähendus. Sellel tornil on sibulakujuline, juurelaadne struktuur, mis viitab taimede elule. Samas meenutab see ka teatud lille, mida kujutab rist kätega, käed meenutavad pungasid. Torn on kaunistatud Jeesuse monogrammidega (JHS), Maria (M hertsogikrooniga) ja Josephiga (JHP). Neid on näha kuldsetel keraamilistel plaatidel ja need sümbolid näitavad Gaudi usku roomakatoliku kirikusse. Sibula üks osa läks transpordi ajal katki ja kuigi Gaudil oli võimalik saada uus ja terve osa, paigaldati majale katkine sibul. Põhjendus oli, et talle meeldis selle esteetika.

Fassaadi keskosa

Fassaadi keskosa meenutab järve pinda koos veelilledega. Need sümboliseerivad Monet "Nymphéasi". Spetsiaalsed klaasist ja keraamikast mosaiigid meenutavad veepinnal virvendusi ja peegeldusi. Need plaadid disainis Gaudí ja Jujol, kui nad viibisid Malloras.

Peakorrus

Põhiruumi fassaad on liivakivist ja seda toetavad kaks sammast. Disaini täiendavad värvilised klaasist valmistatud aknaluugid suurte akende ees. Peakorrusel on kuus sammast, mis meenutavad jäsemete luustikku, kuid on tegelikult lillemotiivid. Tänu ümaratele kivist kujudele, mis meenutavad avatud suud, andis Gaudí majale nimetuse „hammaste maja“. See struktuur kordub esimesel korrusel ja galeriis olevatel akendel.